# Mussa

Mussa és un gènere de corall hermatípic, de la família Mussidae, de l'ordre Scleractinia, àmpliament distribuït per l'oceà Atlàntic oest tropical, i les seues poblacions són estables, tot i que poc abundants.
Actualment, tant el Sistema Integrat d'Informació Taxonòmica, ITIS, com la Unió Internacional per a la Conservació de la Natura, UICN, sols reconeixen una espècie en el gènere, Mussa angulosa. El Registre Mundial d'Espècies Marines, però, i Hexacoralls del Món, admeten també una altra espècie, Mussa crassidentata, tot i que pendent de confirmar.

## Morfologia

Forma colònies amb esquelets d'aplanats a hemisfèrics, o ramificats, encara que en aquest últim cas l'aparença externa és la d'un monticle sòlid. La superfície de la colònia és en forma flabeloide o flabelomeandroide, amb valls curtes de fins a cinc centres. Els septes tenen dents llargues i esmolades, i no són iguals en grossor.
Els coralls tenen entre 4, 5 i 7 cm de diàmetre, amb forma arredonida, el·líptica o circular, i columel·la ben desenvolupada.
Els pòlips són grans i carnosos, amb colors en tonalitats grises, tot i que poden tenir tons blavosos, verds, taronja rogenc o rosa.

## Hàbitat i comportament

Localitzats en quasi totes les zones d'esculls, tot i que preferentment en els esculls profunds i en els de fondària mitjana, de 5 a 30 m, més comuna entre 10 i 20 m. S'han trobat, però, entre 4,25 i 108,75 m de profunditat, i en un rang de temperatura entre 19,81 i 27,97 °C.
És una espècie considerada altament agressiva, que creix en direcció inclinada, susceptible al blanqueig per condicions mediambientals adverses, com canvis en el rang de temperatures oceàniques, i no tolera altes ràtio de sedimentació.

## Alimentació

En la natura es nodreix sobretot de la fotosíntesi realitzada per les algues zooxantel·les que habiten al teixit dels seus pòlips. Les algues fan la fotosíntesi i produeixen oxigen i sucres, que són aprofitats pels coralls, i s'alimenten dels catabòlits del corall, en especial de fòsfor i nitrogen. Això li proporciona entre el 75 i el 90% dels requeriments nutricionals, i completa l'alimentació capturant zooplàncton amb els tentacles i absorbint matèria orgànica dissolta en l'aigua.

## Reproducció

Són hermafrodites, i produeixen esperma i ous que es fertilitzen internament. Les larves passegen per la columna d'aigua fins que es fixen en el jaç marí. Una vegada allí, esdevenen pòlips i secreten carbonat càlcic per construir-se l'esquelet. Després, es reprodueixen mitjançant gemmació del pòlip, i originen la colònia.

## Distribució geogràfica

Es distribueixen en l'Atlàntic tropical occidental, des de Florida fins al Carib i el golf de Mèxic.
És espècie nadiua d'Anguila; Antigua i Barbuda; Bahames; Barbados; Belize; Bonaire, Sint Eustatius i Saba; Illes Caiman; Colòmbia; Costa Rica; Cuba; Curaçao; Dominica; República Dominicana; Estats Units; Granada; Guadalupe; Haití; Hondures; Jamaica; Mèxic; Montserrat; Nicaragua; Panamà; Saint Barthélemy; Sant Christopher i Nevis; Saint Lucia; Saint Martin (part francesa); Saint Vincent i les Grenadines; Saint Maarten (part holandesa); Trinitat i Tobago; Turks i Caicos; Veneçuela i Illes Verges, angleses.

## Taxonomia

El Registre Mundial d'Espècies Marines reconeix aquestes dues espècies en el gènere, encara que M. crassidentata està pendent de confirmació:
* Mussa angulosa (Pallas, 1766). Estat de conservació: preocupació menor.
* Mussa crassidentanta Rehberg, 1891. Estat de conservació: no avaluat.

## Referències

* ↑ http://eol.org/pages/1006499/names/common_names
* 1 2 3 4 5 {{{autor}}} ({{{any}}}). "{{{títol}}}." {{{any}}} Llista Vermella de la UICN. Unió Internacional per a la Conservació de la Natura, edició {{{any}}}. [Consulta: {{{consulta}}}]
* ↑ http://www.itis.gov/servlet/SingleRpt/SingleRpt?search_topic=TSN&search_value=53473
* ↑ «Copia archivada». Arxivat de l'original el 8 de setembre de 2018. [Consulta: 16 novembre 2014].
* ↑ http://coral.aims.gov.au/factsheet.jsp?speciesCode=0590 Arxivat 2018-07-30 a Wayback Machine. Instituto Australiano de Ciencia Marina: Corales
* ↑ http://species-identification.org/species.php?species_group=caribbean_diving_guide&id=323&menuentry=soorten Marine Species: Identificación especies del Caribe.
* ↑ http://www.conabio.gob.mx/
* ↑ http://www.iobis.org/mapper/?taxon_id=474079 Sistema de Información Biogeográfica Oceánica (OBIS)
* ↑ http://explorer.natureserve.org/servlet/NatureServe?searchName=Mussa+angulosa NatureServe: Mussa angulosa
* ↑ Debelius, Helmut y Baensch, Hans A. Atlas Marino. Mergus. 1998
* ↑ http://www.advancedaquarist.com/2008/9/aafeature1#section-151 Arxivat 2010-03-30 a Wayback Machine.
* ↑ Hoeksema, B. (2014). Mussa Oken, 1815. Accessed through: World Register of Marine Species at http://www.marinespecies.org/aphia.php?p=taxdetails&id=206306 Consultado el 16 de noviembre de 2014.

## Bibliografia

* Sprung, Julian i Delbeek, J.Charles. (1994) The Reef Aquarium. Ricordea Publishing. (en anglès)
* Borneman, Eric H. (2001) Aquarium corals. Microcosm.T.F.H.. (en anglès)
* Nilsen, Alf J. & Fossa, S.A. (2003) Reef Secrets. TFH Publications. (en anglès)
* Tullock, J.H. (2001) Natural reef aquariums. T.F.H.Publications. (en anglès)
* Veron,J.I.N. (2000) Corals of the World, Volume 3. Australian Institute of Marine Science, Townsville MC, Austràlia. (en anglès)
* Wilkinson, C. (2004) Status of coral reefs of the world. (2004) Australian Institute of Marine Science, Townsville, Queensland, Austràlia. (en anglès)